糧船灣超級火山

糧船灣超級火山喺香港新界西貢區糧船灣伸到果洲群島一帶，山體向東傾斜約莫30度，直徑有18公里，係香港以至成個中國東南部第一座被發現嘅古代超級火山。依家喺一座死火山，位置幾乎包澌香港地質公園西貢東部嘅火山岩區，依家多數火山岩已經被風化侵蝕，得番啲殘餘，而且座火山大部分都喺海平面之下。

結構
呢座死火山上面個部分係火山岩，由糧船灣伸到果洲群島，幾乎包澌西貢東部地質公園入面大塊土地。火山口喺糧船灣一帶，當時岩漿嚟自九龍半島同港島北部，岩漿通過幾條通道向東輸送，穿過馬鞍山同將軍澳。座火山上次爆已經係1億4千萬年前嘅事，噴出約莫1萬3千億立方米嘅火山灰，啲灰冷卻凝固之後，變成一轆轆六角石柱。火山嘅深層部係花崗岩，由淺入深噉由西貢向九龍同香港島伸開去。土木工程拓展署已經喺嗰度採樣，然後交畀外國相關機構化驗測年。

史
土木工程拓展署話，喺1億幾年前，香港同成個華南東部都係位於火山帶。經過拓展署多年嘅地質調查發現，喺2012年確認糧船灣伸延到果洲群島一帶曾經有一座超級火山，叫做糧船灣超級火山。土木工程拓展署為咗呢嗰發現寫咗篇文，並喺2012年1月美國地球物理期刊《Geochemistry, Geophysics, Geosystem》入面 發表。

火山爆發

糧船灣超級火山上次爆係1億4千萬年前嘅事，火山爆發嗰陣，幾百立方千米嘅高矽質岩漿從地殼淺層嘅岩漿庫湧出，同時間造成附近幾公里嘅地殼下陷而呈現出盆地地形，形成一個破火山口。當時噴出約莫1萬3千億立方米嘅火山灰，啲灰急速凍咗凝埋收縮之後，變成依家可以喺糧船灣、果洲群島度見到嘅六角凝灰岩柱。

超級火山指嘅係可以引發極大規模爆發嘅火山，係以火山嘅噴發量嚟計嘅，當時糧船灣超級火山爆發，爆發指數係最高嘅八級，噴出約莫一千立方公里嘅岩漿。以爆發指數嚟計，糧船灣超級火山當年爆發嘅威力係2011年5月冰島格里姆火山爆發嘅一萬倍。

世界自然遺產資格
糧船灣超級火山嘅獨特地形，有助科學家解開現時歐亞板塊同菲律賓板塊移動過程中嘅一啲謎團，成座超級火山遺址都有資格申請做世界自然遺產，佢嘅科學研究價值能夠幫助科學家了解地球嘅演變過程。

糧船灣超級火山完全符合申請資格，不過就要將香港地質公園範圍由陸地擴大一倍到海面，以保護成座火山遺址。

港超級火山 疑恐龍滅絕元兇 《東方日報》 2012年9月18號

西貢半島
香港地理
火山